**PRIJEDLOG**

Na temelju članka 18. stavka 1. Zakona o grobljima (Narodne novine broj 19/98, 50/12, 89/17), Pravilnika o grobljima (Narodne novine broj 99/02), članka 133. stavak 2. Zakona o komunalnom gospodarstvu (Narodne novine broj 68/18, 110/18, 32/20) i članka 31. Statuta Općine Martijanec (Službeni vjesnik Varaždinske županije broj 10/13, 24/13, 18/18, 09/20, 14/21, 14/23) **Općinsko vijeće Općine Martijanec na 20. sjednici održanoj dana 20. prosinca 2023. godine donosi**

**ODLUKU**

 **o upravljanju grobljima na području Općine Martijanec**

1. **OPĆE ODREDBE**

**Članak 1.**

Odlukom o upravljanju grobljima na području Općine Martijanec (u daljnjem tekstu: Odluka) propisuje se slijedeće:

* način i uvjeti upravljanja grobljima,
* mjerila i način dodjeljivanja i ustupanja grobnih mjesta na korištenje
* naknada za dodjelu grobnog mjesta na korištenje
* godišnja naknada za korištenje grobnog mjesta,
* ukop pokojnika i ekshumacija,
* izvođenje radova na uređenju grobnog mjesta,
* održavanje groblja i uklanjanje otpada,
* nadzor nad primjenom ove Odluke i kaznene odredbe.

**Članak 2.**

Značenje pojedinih pojmova:

1. Grobna mjesta su grobovi, grobnice namijenjene za ukop umrlih osoba te grobnice za urne.
2. Korisnik grobnog mjesta je osoba kojoj je grobno mjesto u skladu sa zakonom i ovom Odlukom dodijeljeno na korištenje, uz uvjet da ga održava i plaća godišnju naknadu za korištenje grobnog mjesta.
3. Godišnja naknada za korištenje grobnog mjesta je naknada koja se plaća godišnje za grobno mjesto, a služi za održavanje zajedničkih dijelova groblja.
4. Naknada kod dodjele grobnog mjesta je naknada koju korisnik grobnog mjesta plaća kod dodjele grobnog mjesta na korištenje.
5. Slobodno grobno mjesto je grobno mjesto kojeg je korisnik putem Izjave o odricanju korištenja grobnog mjesta otpustio odnosno besplatno ustupio Općini Martijanec.
6. Napušteno grobno mjesto je grobno mjesto za koje godišnja naknada za korištenje grobnog mjesta nije plaćena 10 godina te se može ponovno dodijeliti na korištenje nakon proteka 15 godina od zadnjeg ukopa u grob, odnosno 30 godina od zadnjeg ukopa u grobnicu.
7. Ukop je polaganje umrlog ili polaganje posmrtnih ostataka u grobno mjesto.
8. Uprava groblja je tijelo ili osoba koja upravlja grobljem.

Izrazi koji se koriste u ovoj Odluci, a koji imaju rodno značenje odnose se na jednak način na muški i ženski rod bez obzira u kojem su rodu korišteni.

1. **NAČIN I UVJETI UPRAVLJANJA GROBLJIMA**

**Članak 3.**

U smislu ove Odluke, groblje je prostor zemljišta na kojem se nalaze grobna mjesta, prostori i zgrade za obavljanje ispraćaja i pokopa umrlih, pješačke staze te uređaji, predmeti i oprema na površinama groblja.

Pratećim objektima u smislu ove Odluke smatraju se mrtvačnica, prostorije za ispraćaj umrlih, sanitarni čvor i sl.

Na području Općine Martijanec nalaze se tri mjesna groblja: groblje Martijanec, groblje Križovljan i groblje Slanje (dalje u tekstu: groblja) koja su komunalni objekti u vlasništvu Općine Martijanec.

Grobljima upravlja Općina Martijanec putem vlastitog pogona ili druga osoba kojoj se groblja dodijele na upravljanje (dalje u tekstu: Uprava groblja).

Općinsko vijeće donosi prijedlog Odluke o visini grobnih naknada koju dostavlja Upravi groblja na donošenje.

**Članak 4.**

Uprava groblja dužna je:

* upravljati grobljem pažnjom dobrog gospodara i na način kojim se iskazuje poštovanje prema ukopanim osobama,
* osigurati uređenje i održavanje groblja na način da se ne narušava pijetet prema umrlim osobama,
* osigurati određeni broj slobodnih grobnih mjesta za potrebe ukopa umrlih osoba na području Općine,
* pravovremeno poduzimati odgovarajuće mjere u slučaju potrebe povećanja grobnih mjesta radi proširenja postojećeg ili izgradnje novog groblja
* brinuti da se grobovi i drugi objekti na groblju grade prema planu uređenja,
* voditi grobni očevidnik i registar umrlih osoba
* voditi evidencije i preglede podataka o grobnim mjestima, korisnicima grobnih mjesta, ukopanim osobama
* propisati Pravila ponašanja na groblju kojim se određuje vrijeme posjete groblju, ponašanje koje se smatra zabranjenim na groblju te propisati prikladne načine uređenja grobnog mjesta.

**Članak 5.**

Uprava groblja ne odgovara za štetu nastalu na grobljima i grobnim mjestima koju prouzrokuju treće i nepoznate osobe (u slučaju krađe, vandalizma ili nastanka štete prilikom izvođenja klesarskih radova).

1. **DODJELA GROBNIH MJESTA I PRAVO UKOPA**

**Mjerila i način dodjeljivanja i ustupanja grobnih mjesta na korištenje**

**Članak 6.**

Grobna mjesta dodjeljuju se prema Položajnom planu grobnih mjesta, u trenutku nastale potrebe za ukopom, na način da se u najvećoj mjeri nastoji udovoljiti želji korisnika prema mogućnostima raspoloživih mjesta, a iznimno unaprijed kada postoji dovoljan broj slobodnih grobnih mjesta. Odluku o mogućnosti dodjele grobnih mjesta unaprijed donosi Uprava groblja.

Nova grobna mjesta dodjeljuju se po redoslijedu prema brojevima raspoloživih grobnih mjesta.

Uprava groblja donosi rješenje o dodjeli grobnog mjesta na korištenje na neodređeno vrijeme uz jednokratnu naknadu. Uprava groblja može dodjeljivati na korištenje nova grobna mjesta tj. grobna mjesta u kojima nisu obavljani ukopi i grobna mjesta s posmrtnim ostacima odnosno grobna mjesta koja su korisnici ustupili Općini Martijanec.

Protiv rješenja iz stavka 3. ovog članka zainteresirana osoba može izjaviti žalbu Jedinstvenom upravnom odjelu Općine Martijanec.

Grobno mjesto dodjeljuje se na zahtjev osobe koja prijavljuje ukop, kao i osobe zainteresirane za budući ukop (osiguranje grobnog mjesta).

**Članak 7.**

Na grobljima na području Općine Martijanec ukapaju se u pravilu umrli koji su imali prebivalište na području naselja koja povijesno gravitiraju određenom groblju.

Na grobljima na području Općine Martijanec mogu se ukopati i umrli koji nisu imali prebivalište na području naselja koje povijesno gravitira određenom groblju ili na području Općine Martijanec ako je umrla osoba korisnik grobnog mjesta ili ako tako odredi njegova obitelj ili osobe koje su dužne skrbiti o ukopu umrle osobe uz uvjet da je barem jedan član obitelji ili osoba koja je dužna skrbiti o ukopu umrle osobe korisnik grobnog mjesta sukladno odredbama ove Odluke.

Pravo ukopa uz korisnika grobnog mjesta imaju i članovi njegove obitelji ako korisnik ne odredi drugačije. Članovi obitelji smatraju se bračni i izvanbračni drug, djeca i roditelji te braće i sestre korisnika grobnog mjesta.

Korisnik može dati pravo ukopa i drugim osobama u pisanom obliku. Osoba kojoj je korisnik dao pravo ukopa ne može to pravo prenijeti na treću osobu, osim u slučaju pisane suglasnosti korisnika.

U slučaju spora o pravu ukopa Uprava groblja obustaviti će ukop na tom grobnom mjestu do donošenja pravomoćne odluke nadležnog suda.

**Članak 8.**

Nakon smrti korisnika grobnog mjesta pravo korištenja grobnog mjesta prenosi se na njegove nasljednike temeljem pravomoćnog rješenja o nasljeđivanju, ugovora o doživotnom ili dosmrtnom uzdržavanju ili putem izjave o preuzimanju korištenja grobnog mjesta koji se upisuju u Grobni očevidnik.

Korisnik može trećoj osobi ustupiti pravo korištenja grobnog mjesta ugovorom koji mora biti zaključen u pisanoj formi ili putem izjave o ustupanju prava korištenja grobnog mjesta koja mora biti obostrano potpisana koji se upisuju u Grobni očevidnik.

Nakon smrti korisnika grobnog mjesta, a do pravomoćnosti rješenja o nasljeđivanju, u grobno mjesto mogu se ukapati osobe koje su u času smrti korisnika grobnog mjesta bili članovi njegove obitelji.

Uprava groblja neposredno nakon smrti korisnika grobnog mjesta, na njihov zahtjev po službenoj dužnosti mogućim nasljednicima iza umrlog korisnika, izdaje potvrdu o grobnom mjestu za potrebe ostavinskog postupka, a u svrhu utvrđivanja nasljeđivanja prava korištenja grobnog mjesta.

Uprava groblja izdaje potvrdu o grobnom mjestu i po zahtjevu zainteresirane stranke (u slučaju sastavljanja ugovora o ustupanju prava korištenja, oporuke, potrebe ostavinskog postupka ili za potrebe ekshumacije umrle osobe).

Nasljednik korisnika grobnog mjesta obvezan je Upravi groblja dostaviti rješenje o nasljeđivanju u roku 15 dana od dana pravomoćnosti istog radi upisa novog korisnika grobnog mjesta u Grobni očevidnik.

Izdavanje potvrde, kao i plaćanje naknade za upis promjena u Grobni očevidnik naplaćuje se sukladno posebnoj Odluci.

**Članak 9.**

Korisnik se može odreći korištenja grobnog mjesta temeljem pisane izjave o odricanju korištenja grobnog mjesta kojom se grobno mjesto besplatno ustupa Općini Martijanec.

Grobno mjesto može se besplatno ustupiti Općini Martijanec samo ukoliko su podmirene sve obveze za grobno mjesto. Uprava groblja će korisnika grobnog mjesta brisati iz Grobnog očevidnika.

Pisanom izjavom korisnik se izjašnjava i o preuzimanju ili odricanju od preuzimanja posmrtnih ostataka koji se nalaze u grobnom mjestu te o preuzimanju ili odricanju od preuzimanja nadgrobnog spomenika.

Ako je korisnik zatražio preuzimanje posmrtnih ostataka, dužan je snositi troškove ekshumacije i prijenosa na novo mjesto ukopa te isto realizirati u roku od 60 dana od dana podnošenja izjave.

Nadgrobni spomenik za kojeg se korisnik odrekao preuzimanja smatra se napuštenom imovinom kojom Uprava groblja može slobodno raspolagati danom prestanka korištenja grobnog mjesta, a u slučaju da je korisnik izrazio namjeru da iste preuzme, a to ne realizira u roku od 60 dana od podnošenja izjave, smatra se napuštenom imovinom istekom navedenog roka te ga preuzima u vlasništvo Uprava groblja.

**Članak 10.**

Općina Martijanec trajno preuzima brigu o grobovima koji imaju obilježja spomenika kulture koji se ne mogu smatrati napuštenim već ih treba održavati i obnavljati sukladno propisima o zaštiti spomenika kulture, kao i brigu o grobovima u kojima su pokopane značajne povijesne osobe ili osobe od iznimnog značaja za Općinu Martijanec, a koji se grobovi ne mogu smatrati napuštenim.

**Naknada za dodjelu grobnog mjesta na korištenje**

**Članak 11.**

Korisnik kojemu se grobno mjesto dodjeljuje na korištenje dužan je platiti naknadu za dodjelu na korištenje grobnog mjesta sukladno posebnoj Odluci o visini grobnih naknada.

Visina naknade za dodjelu grobnog mjesta utvrđuje se zavisno o:

1. pripadajućoj površini zemljišta koju obuhvaća grobno mjesto pripadnosti grobnog mjesta pojedinoj vrsti grobnog mjesta,
2. pristupačnost lokacije grobnog mjesta, u odnosu na cijelo groblje i njegove sadržaje
3. korištenosti grobnog mjesta (novo ili već korišteno grobno mjesto),
4. mjestu prebivališta podnositelja zahtjeva za dodjelom grobnog mjesta,
5. položaju grobnog mjesta unutar groblja,
6. potrebi za ukopom.

**Članak 12.**

Ako se korisniku dodjeljuje na korištenje grobno mjesto koje ima postavljeni nadgrobni spomenik i završnu kamenu ploču na koju se upisuju podaci o pokojniku, korisnik je pored naknade za korištenje grobnog mjesta posebno dužan platiti i punu tržnu vrijednost predmetnog nadgrobnog spomenika odnosno kamene ploče koji po uplati postaju njegovo vlasništvo.

Vrijednost nadgrobnog spomenika ne predstavlja dio naknade za dodjelu na korištenje grobnog mjesta.

**Članak 13.**

Veličina grobnog mjesta i grobnice propisuje se Pravilnikom o grobljima koji donosi Ministarstvo.

Vrste grobnog mjesta su:

1. jednostruko grobno mjesto
2. obiteljsko grobno mjesto

Grobno mjesto određuje se u veličini – bruto dimenziji:

1. jednostruko grobno mjesto - širina 1,20 m -1,50 m, dužine do 3,00 m,
2. dvostruko grobno mjesto - širina 1,80 -2,00 m, dužine do 3,00 m.

Dubina groba ne može biti manja od 1,80 m. Širini grobnog mjesta sa svake strane dodaje se 0,25 m prostora za staze.

Ovisno o raspoloživom mjestu na starom dijelu groblja, širina grobnog mjesta može se smanjivati ili povećavati s time da:

* minimalna širina ne može biti manja od 1,00 m,
* minimalna dužina 2,00 m
* maksimalna dužina 2,80 m, ovisno o formiranom redu.

**Godišnja naknada za korištenje grobnog mjesta**

**Članak 14.**

Za korištenje grobnog mjesta korisnik je dužan plaćati godišnju naknadu za korištenje grobnog mjesta.

Korisnik grobnog mjesta plaća godišnju naknadu za korištenje grobnog mjesta po dostavljenoj uplatnici koju dostavlja Uprava groblja.

Godišnja naknada za korištenje grobnog mjesta plaća se jednom godišnje u cjelokupnom iznosu i to za svako grobno mjesto zasebno najkasnije do 30. lipnja tekuće godine.

**Članak 15.**

Grobno mjesto za koje godišnja grobna naknada nije plaćena 10 godina smatra se napuštenim i može se ponovno dodijeliti na korištenje, ali tek nakon proteka 15 godina od posljednjeg ukopa u grobno mjesto, odnosno nakon proteka 30 godina od ukopa u grobnicu.

Prijašnji korisnik grobnog mjesta za koje se prema stavku 1. ovoga članka smatra da je napušteno može raspolagati izgrađenom opremom i uređajem groba (nadgrobna ploča, nadgrobni spomenik i znaci, ograda groba i sl.) nakon što plati dužni iznos grobne naknade sa zakonskim zateznim kamatama. U protivnom smatrat će se da se radi o napuštenoj imovini kojom Uprava groblja može slobodno raspolagati.

**Ukop pokojnika i ekshumacija**

**Članak 16.**

Pod poslovima ukopa podrazumijeva se organiziranje i obavljanje ukopa umrlog. Poslovi organiziranja i obavljanja ukopa smatraju se poslovi smještaja pokojnika u mrtvačnicu, pripreme grobnog mjesta (iskop grobne jame odnosno otvaranje grobnice), organiziranje pogreba te ukop pokojnika, a obavlja ih Pogrebnik.

Pogrebnik je svako trgovačko društvo, trgovac pojedinac ili obrtnik upisan u odgovarajući registar za obavljanje pogrebničkih djelatnosti, a koji ima sklopljen ugovor s Općinom Martijanec.

Pokojnik se ne smije ukopati bez dozvole za ukop koju izdaje ovlašteno tijelo.

**Članak 17.**

Naručitelj ukopa je svaka fizička ili pravna osoba koja je uz predočenje i predaju dozvole za ukop, a po potrebi i drugih isprava, preuzimanjem obveze podmirenja grobnih naknada i podmirenja troškova pogrebnih poslova zatražila obavljanje ukopa.

Naručitelj ukopa dužan je prijaviti i zatražiti obavljanje ukopa Upravi groblja posebnom pismenom prijavom (Prijava ukopa umrle osobe) u kojoj mora naznačiti slijedeće podatke:

* osobne podatke o pokojniku,
* podatke o grobnom mjestu gdje će se obaviti ukop,
* konstatacija podmirenosti obveza,
* datum i vrijeme ukopa,
* podaci o prijevozniku pokojnika,
* osobne podatke o podnositelju prijave – naručitelju ukopa.

U slučaju da ni umrla osoba ni Naručitelj nisu korisnici grobnog mjesta u kojem će umrli biti ukopani, potrebna je suglasnost Korisnika grobnog mjesta u kojem će umrli biti ukopani ili podnijeti zahtjev za dodjelu grobnog mjesta na neodređeno vrijeme.

Cijene poslova oko ukopa određuje Uprava groblja posebnom odlukom, dok cijene ostalih pogrebničkih usluga određuje sam Pogrebnik.

**Članak 18.**

U popunjena grobna mjesta može se odobriti ukop nakon proteka 15 godina od ukopa u grob, odnosno 30 godina od ukopa u grobnicu.

Ako je u grobnom mjestu izgrađena grobnica s više polica koje se nakon ukopa na odgovarajući način zatvaraju, to grobno mjesto smatra se popunjenim kada su popunjene sve police.

U grobna mjesta za urne, urna se može položiti bez obzira na to kada je položena prethodna urna.

U zajedničku grobnicu privremeno se na rok od najduže 12 mjeseci sahranjuju osobe za koje u trenutku smrti nije moguće osigurati trajno grobno mjesto pod uvjetom da je tijelo položeno u dvostruki (limeni i drveni lijes).

**Članak 19.**

Nepoznate osobe ukopati će se na groblju na način uobičajen mjesnim prilika, a osiguravajući pri tome raspoložive podatke o nepoznatoj osobi (dob, spol, datum smrti) na odgovarajući način.

Ukop nepoznatih osoba izvršiti će se u grobno mjesto koje odredi Uprava groba ili u zajedničku grobnicu.

Ukop nepoznate osobe u smislu stavka 1. i 2. ovog članka obaviti će se nakon što nadležna državna tijela obave odgovarajuće radnje i izdaju odgovarajuća odobrenja, a prema mjesnim običajima i uz iskazivanje odgovarajućeg poštovanja prema umrlom.

Trošak ukopa nepoznate osobe snosi Općina Martijanec.

**Članak 20.**

Iskop (ekshumacija) umrle osobe odnosno posmrtnih ostataka može se obaviti:

1. na temelju zahtjeva članova uže obitelji odnosno korisnika grobnog mjesta, a radi premještanja u drugo grobno mjesto,
2. na temelju zahtjeva osobe koja je ovlaštena tražiti iskop na temelju pravomoćne sudske odluke,
3. po službenoj dužnosti na temelju odluke nadležnog tijela.

Osoba koja traži ekshumaciju posmrtnih ostataka dužna je Upravi groblja podnijeti Zahtjev koji potpisuje podnositelj zahtjeva, korisnik grobnog mjesta iz kojeg se vrši ekshumacija i korisnik grobnog mjesta u koje se vrši preseljenje posmrtnih ostataka.

Uz Zahtjev je potrebno priložiti:

* potvrdu o korisniku grobnog mjesta za grobno mjesto iz kojeg se vrši ekshumacija,
* potvrdu o korisniku grobnog mjesta za grobno mjesto u koje će se vršiti prijenos posmrtnih ostataka,
* smrtni list za ukopane za koje se traži ekshumacija,
* preslika prometne dozvole pogrebnog vozila sa kojim se vrši prijevoz posmrtnih ostataka,
* ovjerena punomoć od javnog bilježnika za stranku koja rješava dokumentaciju u ime korisnika.

Sam iskop umrle osobe odnosno posmrtnih ostataka obavlja se sukladno posebnim propisima.

Cijena poslova oko organizacije iskopa (ekshumacije), odnosno cijene izdavanja Potvrda određuje Uprava groblja posebnom odlukom, dok cijene ostalih pogrebničkih usluga vezanih za ekshumaciju određuje sam Pogrebnik.

**Članak 21.**

Naručitelj ukopa dužan je Općini Martijanec platiti naknadu za korištenje grobne kuće i naknadu za upis promjena podataka u grobnom očevidniku u iznosu utvrđenom posebnom Odlukom.

Naručitelj ukopa za obavljanje pogrebnih poslova plaća uslugu prema cjeniku ovlaštenog pogrebnika. Cjenik pogrebnih usluga mora biti istaknut na službenim stranicama Općine Martijanec i pružatelja komunalne usluge.

1. **IZVOĐENJE RADOVA NA UREĐENJU GROBNOG MJESTA**

**Članak 22.**

Uređenje grobnog mjesta i izgradnja nadgrobnog spomenika mora se izvoditi u skladu s estetskim, sigurnosnim i drugim tehničkim pravilima.

Korisnik grobnog mjesta samostalno odlučuje o obliku i načinu uređenja grobnog mjesta, a koje mora biti u skladu s odredbama ove Odluke.

**Članak 23.**

Izvođači radova na uređenju grobnog mjesta i izgradnji nadgrobnog spomenika mogu biti fizičke i pravne osobe registrirane za obavljanje te djelatnosti.

Izvođač radova dužan je zatražiti izmjeru grobnog mjesta kako bi dogovorio s Upravom groblja uvjete i vrstu radova. Na temelju provedene izmjere Uprava groblja izdaje suglasnost za izvođenje radova.

Izvođač radova na grobnom mjestu obvezan je Upravi groblja platiti naknadu za izvođenje radova sukladno izdanoj suglasnosti.

Uz naknadu za izvođenje radova, izvođač je dužan Upravi groblja dostaviti bjanko zadužnicu na minimalni iznos s kojom jamči da će radove na grobnom mjestu provesti u skladu s izdanom suglasnosti.

Nakon završetka radova, Uprava groblja izlazi na pregled izvedenih radova.

Prilikom uređenja grobnih mjesta mora se voditi računa o širinama pristupnih staza između dvaju grobnih mjesta i da ne postoji visinska razlika između dva grobna mjesta.

Izvođač radova je prilikom izvođenja radova na grobnom mjestu dodijeljenom na novootvorenom grobnom polju ili određenom grobnom redu obvezan se pridržavati bruto dimenzija pojedinog razreda grobnih mjesta.

**Članak 24.**

Pri izvođenju radova, izvođači radova na uređenju grobnog mjesta i izgradnji nadgrobnog spomenika dužni su se pridržavati odredaba o redu na groblju i slijedećih uvjeta:

* radovi se moraju izvoditi na način da se do najveće mjere čuva mir i dostojanstvo na groblju,
* građevni materijal može se držati na groblju samo kraće vrijeme koje je neophodno za izvršavanje radova i na način da se time ne ometa promet na groblju,
* u slučaju prekida radova kao i nakon završetka istih, izvođač je dužan radilište odmah dovesti u prijašnje stanje,
* za prijevoz materijala potrebnog za izvođenje radova na groblju mogu se koristiti samo oni putevi i staze koje odredi Uprava groblja,
* visina izvedene staze mora biti izvedena u visini staza susjednih grobnih mjesta,
* izvođaču radova će se odobriti korištenje električne energije uz nadoplatu troškova,
* kao mjesto za pripremu materijala za izvođenje radova može se koristiti samo kamion izvoditelja radova te se građevinski radovi izvode direktno sa kamiona,
* radovi se ne smiju izvoditi nedjeljom, za vrijeme sprovoda te u danima kada su blagdani/državni praznici,
* mjesto izvođenja radova mora se urediti, a u slučaju oštećenja grobnih mjesta, grobnih staza i sl. izvođač je dužan sanirati o svom trošku,
* zabranjuje se betoniranje prostora ploče unutar okvira groba radi mogućnosti nesmetanog ukopa,
* otpadni materijal, koji nastaje prilikom izvođenja radova na groblju, izvoditelj radova dužan je o svom trošku svakodnevno uklanjati sa prostora groblja i njegove okolice.

**Članak 25.**

Upravitelj ima pravo zabraniti izvođenje radova na groblju onim izvođačima koji se ne pridržavaju odredaba iz članka 24.

Upravitelj može u određene dane ili u određeno doba zabraniti izvođenje građevinskih i drugih radova na groblju ili pojedinim dijelovima groblja.

U slučaju da za korištenje grobnog mjesta nije plaćena grobna naknada Upravitelj groblja neće izdati suglasnost za radove.

Ako nadgrobni spomenik podiže ili je izgrađen protivno uvjetima iz suglasnosti, Upravitelj će zabraniti daljnji rad i zatražiti od izvođača radova da se radovi izvedu sukladno suglasnosti. Ako izvođač radova ne postupi u skladu sa suglasnosti, nadgrobni spomenik ukloniti će Upravitelj na trošak korisnika grobnog mjesta.

Također će Uprava groblja zabraniti rad izvođaču radova koji započne s radom bez dobivene suglasnosti i bez plaćanja naknade za izdavanje suglasnosti za izvođenja radova te ukoliko ne ispravi nedostatke utvrđene prilikom ili nakon izvođenja radova po pisanom nalogu uprave groblja.

1. **ODRŽAVANJE GROBLJA I UKLANJANJE OTPADA**

**Članak 26.**

O održavanju groblja i uklanjanju otpada brine se Uprava groblja.

Po održavanjem groblja u smislu stavka 1. ovog članka smatra se održavanje i čišćenje zemljišta i staza na groblju, održavanje prostora i građevina za smještaj umrlih do ukopa i za ispraćaj umrlih, pomoćnih prostorija, uzgoj i održavanje zelenila te izvođenje drugih komunalnih poslova ovisno o iskazanoj potrebi.

Pod otpadom u smislu stavka 1. ovog članka smatraju se svi materijali koji su na bilo koji način naneseni, odnosno dospiju na groblje, a po svojoj prirodi ne pripadaju groblju ili narušavaju izgled groblja te ostaci vijenaca i cvijeća na grobovima koji zbog proteka vremena narušavaju izgled groblja, a korisnici grobnih mjesta su ih propustili pravovremeno ukloniti.

**Članak 27.**

Uprava groblja dužna je na groblju osigurati mjesto za nesmetano odlaganje otpadaka, ostataka vijenaca i slično te odvoz i uklanjanje istog u vremenskim razmacima koji osiguravaju da odloženi otpaci ne narušavaju opći izgled groblja.

Uprava groblja dužna je radnje iz članka 26. ove Odluke obavljati kontinuirano na način da groblje uvijek bude uredno, a prostori građevine i oprema u funkcionalnom smislu ispravni, uredni i čisti s dubokim poštovanjem prema umrlim osobama.

**Članak 28.**

O uređenju i održavanju grobnih mjesta (grobova i grobnica) korisnici su dužni brinuti se sami i o svom trošku.

Korisnik je dužan nakon ukopa, a u skladu s običajima, lampione, vijence i svijeće odložiti na za to određeno mjesto.

Ukoliko korisnik grobnog mjesta ne održava red i čistoću grobnog mjesta, Uprava groblja dužna je pismeno opomenuti korisnika, a ukoliko ne postupi po upozorenju Uprava groblja je ovlaštena privremeno zabraniti ukop u takvo mjesto do otklanjanja nedostataka.

Korisnici grobnog mjesta mogu uređenje i održavanje grobnih mjesta povjeriti drugim pravnim ili fizičkim osobama registriranim za obavljanje tih poslova.

**Članak 29.**

Korisnik grobnog mjesta odlučuje o obliku i načinu uređenja grobnog mjesta na način da je primjeren za groblje.

Svaki grob, odnosno grobnica mora biti naznačena prikladnom nadgrobnom oznakom, znakom ili natpisom.

**Članak 30.**

Uprava groblja je dužna na Dan mrtvih na mjesnim grobljima osigurati prisutnost članova udruga dobrovoljnih vatrogasnih društava u slučaju potrebe radi mogućnosti poduzimanja mjera zaštite od požara.

**Članak 31.**

Posjetitelji groblja dužni su poštivati pravila ponašanja na groblju propisana ovom Odlukom s ciljem da se osigura nesmetano i kontinuirano obavljanje komunalne djelatnosti održavanja groblja.

Posjetitelji groblja dužni su na groblju poštivati mir i ponašati se s dužnim poštovanjem prema umrlima.

**Članak 32.**

Radi očuvanja reda i mira zabranjeno je:

* ostavljati ili postavljati na grobovima neprikladne ukrase, predmete ili posude za cvijeće
* hodati po grobovima, travnatim ili cvjetnim površinama
* imati natpise na grobovima ili grobnicama koji vrijeđaju nacionalne, vjerske ili moralne osjećaje niti na bilo koji način povrijediti uspomenu na pokojnika
* voziti se po groblju motornim vozilom, motociklom ili biciklom, osim vozila za prijevoz pokojnika, vozila potrebnih za obavljanje radova na groblju i vozila koja se koriste za odvoz komunalnog otpada
* odlagati komunalni otpad izvan posuda i kontejnera određenog za vrstu komunalnog otpada
* oštećivanje zelenih nasada, ukrasnog grmlja, opreme grobova, groblja i mrtvačnice
* šaranje i pisanje grafita na nadgrobnim spomenicima, klupama, na zidovima mrtvačnice i ostalim komunalnim objektima
* paliti korov i komunalni otpad
* oštećivati nasade i opremu na tuđem grobnom mjestu
* ulaziti na groblje djeci mlađoj od 10 (deset) godina bez nadzora starije osobe
* obavljati djelatnost trgovine ili reklamiranje proizvoda
* stavljati nedolične natpise, slike ili reklame na grobove i objekte
* snimati ili neovlašteno fotografirati ljude ili objekte
* vikati, psovati ili na bilo koji način narušavati mir i dostojanstvo na groblju
* izvoditi vjerske obrede koji nisu u skladu sa obredima vjerskih zajednica
* dovođenje životinja
* svako drugo ponašanje neprimjereno ponašanju na groblju

Odredba članka pravila ponašanja propisana ovom Odlukom mora biti istaknuta na ulazu na groblje i na oglasnoj ploči koja se nalazi na grobnoj kući.

**VI. NADZOR I KAZNENE ODREDBE**

**Članak 33.**

Nadzor nad primjenom ove Odluke obavlja komunalno redarstvo Jedinstvenog upravnog odjela i odgovorna osoba Uprave groblja.

**Članak 34.**

Novčanom kaznom od 70,00 € kaznit će se fizička osoba obrtnik, a novčanom kaznom od 100,00 € pravna osoba ako pristupi radovima izgradnje, uređenja ili uklanjanja nadgrobnog spomenika, grobnog mjesta ili općenito radovima na groblju protivno članka 22.-25. ove Odluke.

Novčanom kaznom od 250,00 € kaznit će se i odgovorna osoba u pravnoj osobi za prekršaje iz stavka 1. ovog članka.

**Članak 36.**

Novčanom kaznom od 30,00 € do 50,00 € kaznit će se fizička osoba:

1. korisnik grobnog mjesta koji grobno mjesto ne održava čistim i urednim, otpad odlaže na mjesto koje nije određeno za odlaganje određene vrste otpada, ili koji načinom uređenja narušava cjelokupni izgled groblja te stvara opasnost po sigurnost i stabilnost drugih grobnih mjesta i/ili posjetitelja groblja (članak 28.),
2. koja svojim ponašanjem i djelovanjem narušava mir i red na groblju propisan radi iskazivanja poštovanja prema umrlim osobama koje na groblju počivaju (članak 31.).

**VII. PRIJELAZNE I ZAVRŠNE ODREDBE**

**Članak 37.**

Sva ostala pitanja koja nisu riješena ovom Odlukom, primjenjuju se odredbe Zakona o grobljima i Pravilnika o grobljima i drugih propisa koji reguliraju ovu materiju.

**Članak 38.**

Ova Odluka stupa na snagu osmog dana od dana objave u Službenom vjesniku Općine Martijanec.

Stupanjem na snagu ove Odluke prestaje važiti Odluka o upravljanju grobljima (Službeni vjesnik Varaždinske županije, broj 28/98, 30/01, 19/03, 05/05, 24/05 i 25/07).

KLASA: 363-06/23-01/2
URBROJ: 2186-19-01-23-1

U Martijancu, 20. prosinca 2023. godine

 **PREDSJEDNIK**

**OPĆINSKOG VIJEĆA**

 Stjepan Golubić, ing.

**Obrazloženje**

**uz Odluku o upravljanju grobljem na području Općine Martijanec**

**I PRAVNA OSNOVA**

Pravna osnova za donošenje ove Odluke jest Zakon o grobljima (Narodne novine broj 19/98, 50/12 i 89/17), Pravilnik o grobljima (Narodne novine broj 99/02), Zakon o komunalnom gospodarstvu (NN 68/18, 110/18, 32/20) te Statut Općine Martijanec (10/13, 24/13, 18/18, 9/20, 14/21, 14/23).

**II OCJENA STANJA, OSNOVNA PITANJA KOJA SE UREĐUJU ODLUKOM**

U svrhu lakšeg snalaženja i korištenja odlukom, odnosno zbog višestrukih izmjena i dopuna navedene Odluke bilo je neophodno donijeti pročišćenu i cjelokupnu Odluku kojom se uređuje način i uvjeti upravljanje grobljima, način dodjeljivanja grobnih mjesta, ukopi i ekshumacija te mnoge druge odredbe koje propisuje Odluka. Ujedno, zbog proširenja groblja Martijanec bilo je potrebno propisati veličinu novih grobnih mjesta te način dodjele istih kao i sve ostalo što se veže uz novi dio groblja i nova grobna mjesta.

**III. OBRAZLOŽENJE POTREBE OSIGURANJA FINANCIJSKIH SREDSTAVA**

Za provođenje ove Odluke nije potrebno osigurati financijska sredstva u Proračunu.